กระทรวงสาธารณสุข ชูระบบกรมการแพทย์ ที่ปรับสู่การแพทย์วิถีใหม่ ครอบคลุมการให้บริการอย่างปลอดภัยทั้งในระยะสั้น กลาง และระยะยาว
กระทรวงสาธารณสุข ชูระบบกรมการแพทย์ ที่ปรับสู่การแพทย์วิถีใหม่ ครอบคลุมการให้บริการอย่างปลอดภัยทั้งในระยะสั้น กลาง และระยะยาวนายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า จากสถานการณ์โรคโควิด-19 ทำให้ต้องมีการปรับเปลี่ยน โดยเฉพาะการแพทย์วิถีใหม่ (New Normal of medical Service ) ที่กรมการแพทย์ได้เริ่มต้นแล้ว และจะขยายไปยังโรงพยาบาลต่างๆ ในระดับภูมิภาค อย่างไรก็ตาม อยากขอให้ประชาชนเชื่อมั่นต่อการบริการวิถีใหม่ ซึ่งระบบมีความปลอดภัยทั้งต่อตัวผู้ให้บริการและผู้รับบริการ  ด้าน นพ.สมศักดิ์ อรรฆศิลป์ อธิบดีกรมการแพทย์ กล่าวว่า การแพทย์วิถีใหม่ มีเป้าหมายใน 3 ประเด็น คือ ให้เกิดความปลอดภัยแก่ผู้ป่วยและเจ้าหน้าที่ (2P Safety) เป็นเป้าหมายระยะสั้น อย่างการผ่าตัดวิถีใหม่ เดิมเลื่อนการผ่าตัดกรณีไม่เร่งด่วน แต่ขณะนี้มีการโทรแจ้งให้กลับมาดำเนินการได้แต่ต้องทำให้ปลอดภัยทั้งคนไข้และแพทย์ เพราะหากคนไข้เป็นโควิด แล้วแพทย์ไม่ทราบก็จะเกิดการแพร่กระจายได้ กรมการแพทย์จึงได้ทำแพคเกจผ่าตัดวิถีใหม่ การแพทย์ฉุกเฉินวิถีใหม่ รวมทั้งการทำทันตกรรมปลอดภัยด้วย ซึ่งได้จัดทำรายละเอียดเสร็จแล้ว การลดความแออัด เป็นเป้าหมายระยะกลาง เน้น 2 กลวิธี คือ จัดระบบการบริการใหม่แยกกลุ่มประเภทผู้ป่วยให้ชัดเจน คือ กลุ่มสีเขียว เป็นกลุ่มที่ดูแลตนเองได้ดี อาจมาเช็กกับแพทย์ปีละ 2 ครั้ง กลุ่มสีเหลือง ที่ต้องการปรึกษาแพทย์ด้วยคำถามปัญหาเล็กน้อย จะมี อสม.ลงไปเยี่ยมบ้านหากมีปัญหาจะคุยกับแพทย์ผ่านวิดีโอคอล และกลุ่มสีแดง ที่มีความจำเป็นต้องมาโรงพยาบาล จะมีการจัดคิว ไม่ให้รอนาน ส่วนอีกกลวิธีคือพัฒนา Digital Solution หรือการใช้เทคโนโลยีดิจิทัลมาช่วยบริหารจัดการ อาทิ แอปพลิเคชัน ตั้งแต่เข้าตรวจ จนรักษาและจ่ายเงินก็ผ่านแอปพลิเคชันได้ ไม่ต้องหยิบจับธนบัตร  โดยทั้งหมดจะมีการถอดบทเรียนเพื่อทำกับ รพ.ในเขตสุขภาพ 12 เขตทั่วประเทศ เพิ่มการเข้าถึงบริการแก่ประชาชน ลดความเหลื่อมล้ำทางสังคม ด้วยการใช้เทคโนโลยี ทำให้ผู้ป่วยทุกคนเข้าถึงบริการทางการแพทย์ได้อย่างทั่วถึงและเท่าเทียม ทั้งหมดมีการทำแล้วที่จังหวัดปัตตานี แลพอีก 1 ปี จะขยายไปยังระดับภูมิภาคทั่วประเทศต่อไป